FM-båndet er reddet

Sætter du pris på din FM-bilradio, kan du ånde lettet op. I april måned luftede regeringen planer om simpelthen at lukke ned for FM-båndet allerede i 2021, men de planer er nu skrinlagt. De er i hvert fald ikke længere en del af det medieforlig, der forhandles hjem i disse uger, skriver Ekstra Bladet.

Kulturminister Mette Bock (LA) sagde ellers i april, at en fremskyndet lukning af FM-sendenettet er nødvendig, fordi DAB-sendenettet og internetradio giver danskerne flere kanaler og mere indhold at vælge imellem.

Borgerforslag

Ministerens kovending kommer, ifølge avisen, efter kritik fra landmænd, chauffører og andre faggrupper, som hører radio på jobbet. Men generelt skabte lukningsplanerne ramaskrig. Der blev endda forsøgt oprettet et borgerforslag til Folketinget, som skulle forhindre lukningen.

Tidligere i medieforhandlingerne har Dansk Folkeparti også spændt ben for kulturministerens planer om at sælge TV2.

I en meningsmåling, som Voxmeter foretog for Ritzau i april, svarede knapt syv ud af ti danskere, at de vil beholde FM-båndet. Kun hver tiende foretrak DAB+ i stedet.

FM-båndet er reddet